b'\n_START_ARTICLE_\nHajdo\xc5\xa1e\n_START_SECTION_\nZgodovina\n_START_PARAGRAPH_\nV pisnih virih je vas prvi\xc4\x8d omenjena leta 1320.\xc2\xa0Neko\xc4\x8d bi naj na tem obmo\xc4\x8dju \xc5\xbeiveli staroselci, pogani, ki so se imenovali Ajdi. Morda tudi ime vasi izvira iz takratnih \xc4\x8dasov.\n_START_SECTION_\nDru\xc5\xbebeno in kulturno \xc5\xbeivljenje\n_START_PARAGRAPH_\nV vasi deluje ve\xc4\x8d razli\xc4\x8dnih dru\xc5\xa1tev, ki skrbijo za bogato dru\xc5\xa1tveno \xc5\xbeivljenje ter dru\xc5\xbeijo in povezujejo ljudi. Najbolj znano je Prostovoljno gasilsko dru\xc5\xa1tvo Hajdo\xc5\xa1e. Po uspehih na razli\xc4\x8dnih gasilskih tekmovanjih doma in v tujini ter na gasilskih olimpijadah je vas Hajdo\xc5\xa1e dobila tudi naziv najbolj gasilska vas na svetu. Poleg gasilskega dru\xc5\xa1tva v vasi delujejo \xc5\xa1e \xc5\xa0portno dru\xc5\xa1tvo Hajdo\xc5\xa1e, Dru\xc5\xa1tvo \xc5\xbeensk Hajdo\xc5\xa1e in Kulturno dru\xc5\xa1tvo Valentin \xc5\xbdumer Hajdo\xc5\xa1e.\xc2\xa0\xc2\xa0_NEWLINE_Ob kanalu reke Drave je lepo urejen \xc5\xa1portni park s travnatim nogometnim igri\xc5\xa1\xc4\x8dem, atletsko stezo, tribuno za sto gledalcev, reflektorji ter asfaltnim igri\xc5\xa1\xc4\x8dem za mali nogomet in ko\xc5\xa1arko. \xc5\xa0portni park uporabljajo predvsem \xc4\x8dlani \xc5\xa1portnega dru\xc5\xa1tva za treninge in tekme v okviru Medob\xc4\x8dinske nogometne zveze Ptuj, pa tudi gasilci doma\xc4\x8dega dru\xc5\xa1tva za treninge in tekmovanja._NEWLINE_Leta 1973 je bil ob kanalu reke Drave zgrajen kartodrom (steza v dol\xc5\xbeini 735 m), na katerem so dolga leta prirejali dr\xc5\xbeavna in mednarodna tekmovanja. Kartodrom je bil poru\xc5\xa1en leta 2015, namesto njega je bil zgrajen nov v sosednji Slovenji vasi.  _NEWLINE_Za turisti\xc4\x8dno ponudbo v vasi skrbi Hotel Ro\xc5\xa1kar z 80 le\xc5\xbei\xc5\xa1\xc4\x8di v 32 sobah in 2 apartmajih. Ob kanalu reke Drave je urejena kolesarska pot, ki je povezana z ob\xc4\x8dino Ptuj. Va\xc5\xa1ki odbor Hajdo\xc5\xa1e v sodelovanju z va\xc5\xa1kimi dru\xc5\xa1tvi skrbi za pestro dogajanje skozi vse leto (kresovanje ob prvem maju, postavitev majskega drevesa, prireditev ob materinskem dnevu, va\xc5\xa1ko kolesarjenje, va\xc5\xa1ke koline, postavitev bo\xc5\xbei\xc4\x8dnega drevesa).    _NEWLINE_Ob stari strugi reke Drave je urejena Naravoslovna pot Berl z u\xc4\x8dilnico v naravi.'